CELEX: 32019L1846
Language: el
Date: 2019-08-08 00:00:00
Title: Κατ’ εξουσιοδότηση οδηγία (EE) 2019/1846 της Επιτροπής της 8ης Αυγούστου 2019 για την τροποποίηση, προς τον σκοπό της προσαρμογής στην επιστημονική και τεχνική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου όσον αφορά μια εξαίρεση για τη χρήση μολύβδου σε συγκολλητικά κράματα ορισμένων πυκνωτών για χρήση σε ορισμένους κινητήρες καύσης (Κείμενο που παρουσιάζει ενδιαφέρον για τον ΕΟΧ)

5.11.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 283/41
               
            
         ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑ (EE) 2019/1846 ΤΗΣ ΕΠΙΤΡΟΠΗΣ
         της 8ης Αυγούστου 2019
         για την τροποποίηση, προς τον σκοπό της προσαρμογής στην επιστημονική και τεχνική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου όσον αφορά μια εξαίρεση για τη χρήση μολύβδου σε συγκολλητικά κράματα ορισμένων πυκνωτών για χρήση σε ορισμένους κινητήρες καύσης
         
            (Κείμενο που παρουσιάζει ενδιαφέρον για τον ΕΟΧ)
         
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2011/65/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό (1), και ιδίως το άρθρο 5 παράγραφος 1 στοιχείο α),
         Εκτιμώντας τα ακόλουθα:
         
                     (1)
                  
                  
                     Η οδηγία 2011/65/ΕΕ επιβάλλει στα κράτη μέλη να διασφαλίζουν ότι ο ηλεκτρικός και ηλεκτρονικός εξοπλισμός που διατίθεται στην αγορά δεν περιέχει τις επικίνδυνες ουσίες που παρατίθενται στο παράρτημα II της εν λόγω οδηγίας. Η απαίτηση αυτή δεν ισχύει για τις εφαρμογές που παρατίθενται στο παράρτημα III της οδηγίας 2011/65/ΕΕ.
                  
               
                     (2)
                  
                  
                     Οι διαφορετικές κατηγορίες του ηλεκτρικού και ηλεκτρονικού εξοπλισμού στις οποίες εφαρμόζεται η οδηγία 2011/65/ΕΕ παρατίθενται στο παράρτημα I της εν λόγω οδηγίας.
                  
               
                     (3)
                  
                  
                     Ο μόλυβδος είναι ουσία υποκείμενη σε περιορισμό και περιλαμβάνεται στο παράρτημα II της οδηγίας 2011/65/ΕΕ. Η Επιτροπή έλαβε αίτηση σύμφωνα με το άρθρο 5 παράγραφος 3 του κανονισμού 2011/65/ΕΕ για νέα εξαίρεση στο παράρτημα III για τη χρήση του μολύβδου σε συγκολλητικά κράματα αισθητήρων, ενεργοποιητές και συστήματα διαχείρισης του κινητήρα, τα οποία χρησιμοποιούνται για την παρακολούθηση και τον έλεγχο των συστημάτων κινητήρα, συμπεριλαμβανομένων των στροβιλοσυμπιεστών και των ελέγχων εκπομπών καυσαερίων των κινητήρων εσωτερικής καύσης που χρησιμοποιούνται σε εξοπλισμό που δεν προορίζονται για χρήση αποκλειστικά από τους καταναλωτές στις 29 Ιουνίου 2017 («η αιτηθείσα εξαίρεση»).
                  
               
                     (4)
                  
                  
                     Η αξιολόγηση της αιτηθείσας εξαίρεσης περιλάμβανε διαβουλεύσεις με τα ενδιαφερόμενα μέρη σύμφωνα με το άρθρο 5 παράγραφος 7 της οδηγίας 2011/65/ΕΕ.
                  
               
                     (5)
                  
                  
                     Κάθε κινητήρας που εμπίπτει στο πεδίο εφαρμογής της αιτηθείσας εξαίρεσης είναι εφοδιασμένος με συγκεκριμένους τύπους αισθητήρων, ενεργοποιητών και μονάδων ελέγχου κινητήρων που παρακολουθούν και ελέγχουν τις εκπομπές τους, προκειμένου να διασφαλιστεί η συμμόρφωση με τον κανονισμό (ΕΕ) 2016/1628 του Ευρωπαϊκού Κοινοβουλίου και του Συμβουλίου (2). Οι συνθήκες που επικρατούν μέσα και κοντά σε έναν τέτοιο κινητήρα και το σύστημα εξάτμισης μπορεί να είναι πολύ σοβαρές, όσον αφορά τις υψηλές θερμοκρασίες και επίπεδα κραδασμών, που ενδέχεται να προκαλέσουν πρόωρη βλάβη στους συγκολλητικούς δεσμούς.
                  
               
                     (6)
                  
                  
                     Επί του παρόντος, για τις εφαρμογές του μολύβδου που καλύπτονται από την αιτηθείσα εξαίρεση, χρειάζεται επιπλέον χρόνος για τις δοκιμές προκειμένου να διασφαλιστεί η αξιοπιστία των διαθέσιμων υποκατάστατων χωρίς μόλυβδο.
                  
               
                     (7)
                  
                  
                     Λόγω της έλλειψης αξιόπιστων εναλλακτικών λύσεων, η υποκατάσταση ή η εξάλειψη του μολύβδου είναι ανέφικτη από επιστημονικής και τεχνικής πλευράς για ορισμένους κινητήρες καύσης. Η αιτηθείσα εξαίρεση συνάδει με τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου (3) και, συνεπώς, δεν αποδυναμώνει την προστασία του περιβάλλοντος και της υγείας που παρέχεται απ' αυτόν.
                  
               
                     (8)
                  
                  
                     Επομένως, είναι σκόπιμο να χορηγηθεί η αιτηθείσα εξαίρεση, συμπεριλαμβάνοντας τις εφαρμογές που καλύπτονται από αυτήν στο παράρτημα III της οδηγίας 2011/65/ΕΕ, όσον αφορά τον ηλεκτρικό και ηλεκτρονικό εξοπλισμό της κατηγορίας 11 του παραρτήματος I της οδηγίας 2011/65/ΕΕ.
                  
               
                     (9)
                  
                  
                     Η εξαίρεση θα πρέπει να χορηγείται για τη μέγιστη περίοδο ισχύος 5 ετών αρχής γενομένης από την 22α Ιουλίου 2019, σύμφωνα με το άρθρο 4 παράγραφος 3 και το άρθρο 5 παράγραφος 2 πρώτο εδάφιο της οδηγίας 2011/65/ΕΕ. Εάν ληφθούν υπόψη τα αποτελέσματα των συνεχιζόμενων προσπαθειών για την εξεύρεση αξιόπιστου υποκατάστατου, δεν είναι πιθανό η διάρκεια ισχύος της εξαίρεσης να έχει δυσμενείς επιπτώσεις στην καινοτομία.
                  
               
                     (10)
                  
                  
                     Συνεπώς, η οδηγία 2011/65/ΕΕ θα πρέπει να τροποποιηθεί αναλόγως,
                  
               ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
         
            Άρθρο 1
            Το παράρτημα III της οδηγίας 2011/65/ΕΕ τροποποιείται σύμφωνα με το παράρτημα της παρούσας οδηγίας.
         
         
            Άρθρο 2
            
               1.   Τα κράτη μέλη εγκρίνουν και δημοσιεύουν, το αργότερο την [τελευταία ημέρα του 5ου μήνα από την ημερομηνία έναρξης ισχύος της παρούσας οδηγίας], τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωση με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
               Εφαρμόζουν τις διατάξεις αυτές από την [τελευταία ημέρα του 5ου μήνα από την ημερομηνία έναρξης ισχύος της παρούσας οδηγίας + 1 ημέρα].
               Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη.
            
            
               2.   Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
            
         
         
            Άρθρο 3
            Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Άρθρο 4
            Η παρούσα οδηγία απευθύνεται στα κράτη μέλη.
         
         
            Βρυξέλλες, 8 Αυγούστου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 174 της 1.7.2011, σ. 88.
         
            (2)  Κανονισμός (ΕΕ) 2016/1628 του Ευρωπαϊκού Κοινοβουλίου και του Συμβουλίου, της 14ης Σεπτεμβρίου 2016, σχετικά με τις απαιτήσεις που αφορούν τα όρια εκπομπών για τους αέριους και σωματιδιακούς ρύπους και την έγκριση τύπου για κινητήρες εσωτερικής καύσης για μη οδικά κινητά μηχανήματα, για την τροποποίηση των κανονισμών (ΕΕ) αριθ. 1024/2012 και (ΕΕ) αριθ. 167/2013 και για την τροποποίηση και κατάργηση της οδηγίας 97/68/ΕΚ (ΕΕ L 252 της 16.9.2016, σ. 53).
         
            (3)  Κανονισμός (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώρηση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων (ΕΕ L 396 της 30.12.2006, σ. 1).
      
      
         
            ΠΑΡΑΡΤΗΜΑ
            Στο παράρτημα III της οδηγίας 2011/65/ΕΕ προστίθεται η ακόλουθη εγγραφή 44:
            
               
                           «44
                        
                        
                           Μόλυβδος σε συγκολλητικά κράματα αισθητήρων, ενεργοποιητών και μονάδων ελέγχου κινητήρων των κινητήρων καύσης που εμπίπτουν στο πεδίο εφαρμογής του κανονισμού (ΕΚ) αριθ. 2016/1628 του Ευρωπαϊκού Κοινοβουλίου και του Συμβουλίου (*1), εγκατεστημένα σε εξοπλισμό που χρησιμοποιείται σε καθορισμένες θέσεις κατά τη διάρκεια λειτουργίας που έχει σχεδιαστεί για επαγγελματίες, αλλά χρησιμοποιείται και από μη επαγγελματίες χρήστες
                        
                        
                           Ισχύει για την κατηγορία 11 και λήγει στις 21 Ιουλίου 2024.
                        
                     
            
               (*1)  Κανονισμός (ΕΕ) 2016/1628 του Ευρωπαϊκού Κοινοβουλίου και του Συμβουλίου, της 14ης Σεπτεμβρίου 2016, σχετικά με τις απαιτήσεις που αφορούν τα όρια εκπομπών για τους αέριους και σωματιδιακούς ρύπους και την έγκριση τύπου για κινητήρες εσωτερικής καύσης για μη οδικά κινητά μηχανήματα, για την τροποποίηση των κανονισμών (ΕΕ) αριθ. 1024/2012 και (ΕΕ) αριθ. 167/2013 και για την τροποποίηση και κατάργηση της οδηγίας 97/68/ΕΚ (ΕΕ L 252 της 16.9.2016, σ. 53).»